**Cyklistika je v Bratislave čoraz populárnejšia, dokazujú to aj rekordné štatistiky**

Bratislava 5.10.2016 – **Aktuálne čísla štatistík ukazujú, že bratislavské cyklotrasy sú stále viac atraktívne, počas leta po nich prešlo desaťtisíce cyklistov. Organizácia Bratislava Tourist Board (BTB) zaznamenala v septembri o 77,82 % nárast oproti minulému roku.**

Letné mesiace sú tým najlepším časom na bicyklovanie, pokaziť to môže napríklad zlé počasie. To však nie je prípad minulého roku, kedy počasie v septembri bolo priaznivé a bez väčších zrážok a napriek tomu tento rok bol nameraný enormný nárast.

„*Mesiac september nás poriadne prekvapil, oproti roku 2015 sme v rovnakom čase tohto roku namerali nárast o 77,82 %. Rekordným bol však mesiac august, v ktorom evidujeme takmer 52 000 prejazdov cyklistov na Viedenskej ceste, ktoré sú doposiaľ najvyššie namerané na našich cyklosčítačoch.*“ uviedla predsedníčka predstavenstva BTB A. Melicharová.

Dobré čísla neobišli ani počty cyklistov na hraničnom priechode Berg, kde z Rakúska na Slovensko a opačne BTB eviduje od januára do septembra tohto roku takmer 150 000 pohybov.

BTB vlastní cyklosčítače na hraničnom prechode Berg a pri moste SNP, ktoré sú strategicky rozmiestnené na dvoch dôležitých medzinárodných cyklotrasách, a to Eurovelo 6 nazývaná tiež Riečna cesta a Eurovelo 13 alebo tiež Cesta železnej opony. Na podporu cykloturizmu v meste BTB vytvorilo aplikáciu Cyklotrasy Bratislava, ktorá bezplatne a bez potreby pripojenia na internet poskytuje informácie cyklotrasách v okolí mesta. Novinkou tejto letnej sezóny bolo niekoľko nových propagačno-informačných materiálov, medzi ktorými je aj brožúra Šport & relax poskytujúca informácie o všetkých športových príležitostiach v Bratislave.

**Špecializovaný web:** http://bratislava.cyklotrasy.sk/

**Príloha:** Štatistiky Cyklosčítače - údaje BTB

**Brožúra:** https://www.visitbratislava.com/wp-content/uploads/2016/06/DL\_sport\_sk.pdf

**Pre viac informácii:** Maroš Plitko, 0908755661, plitko@visitbratislava.com